Krakow

Krakow ( Kraków,  Krakau) je wulkoměsto w južnej Pólskej, w małopólskim wojewódstwje, nad rěku Wisłu a je z wjace hač 770.000 wobydlerjemi po Waršawje druhe najwjetše město kraja. Krakow je stolica wojewódstwa a tež samostatny wokrjes (powiat). Jako historiska stolica Pólskeje je ze swojim starym měšćanskim jadrom a hrodom Wawel wažny turistiski centrum. W lěće 2000 bě jedna z dźewjeć kulturnych stolicow Europy.

Wot 1296 do 1596 bě Krakow ze stolicu Pólskeje. W lěće 1364 je so tam prěnja pólska uniwersita − Uniwersytet Jagielloński − załožiła.

Wot 1795 do 1918 słušeše Krakow do Rakusko-Wuherskeje.

Dźensa je w Krakowje 23 wysokich šulow: tři uniwersity (Uniwersytet Jagielloński, Uniwersytet Ekonomiczny, Uniwersytet Rolniczy), techniske šule (Akademia Górniczo-Hutnicza, Politechnika Krakowska) a tež Akademia Sztuk Pięknych, Akademia Muzyczna, Państwowa Wyższa Szkoła Teatralna, Adademia Pedagogiczna, Papieska Akademia Teologiczna a Akademia Wychowania Fizycznego.

Historiski centrum Krakowa (dźěl při hłownych wikach a tež dźěl Kazimierz) steji na lisćinje swětoweho herbstwa UNESCO. W Krakowje ma Narodny Muzej swoje sydło. Biblioteka Jagiellońska je jedna z najwjetšich w Pólskej.

Njedaloko města nadeńdźe so mjezynarodne lětanišćo Balice.

W Krakowje hrajetej najstaršej kopańcowej klubaj Pólskeje , załoženej w lěće 1906: Cracovia Kraków a Wisła Kraków. Dalši kopańcowy klub je Hutnik Kraków (dźěl Nowa Huta).

 Žórła 

 Wotkazaj 

 Oficielna webstrona Krakowa

Kategorija:Sydlišćo při Wisle
Kategorija:Hansowe město
!